Tom Behnke (KF), 2009-04-17:
Jeg tror ikke, at det er nødvendigt at stå og gentage alt, hvad justitsministeren sagde af argumenter.
Jeg kan sådan opsummere og sige, at siden vi sidst behandlede et lignende forslag fra DF, er der sådan set ikke sket noget, der berettiger til, at man genfremsætter forslaget.
Snarere tværtimod, for der er faktisk sket det, at regeringen jo har besluttet sig for at få undersøgt hele området for at se, om der skulle være noget behov for, at man måske justerede de eksisterende regler, og den undersøgelse pågår i øjeblikket og blev iværksat her i februar måned.
Den pågår i øjeblikket, og vi afventer selvfølgelig resultatet af den.
Så man kan sige, at der slet ikke er nogen grund til at fremsætte beslutningsforslaget.
Det er der ikke.
Der er ikke sket noget som helst nyt, der begrunder det.
Det, der er sagen, er, at de knivoverfald, de meget beklagelige knivoverfald, der finder sted i nattelivet, bliver begået med knive, der i forvejen er ulovlige.
Det vil sige, at det her forslag overhovedet ikke vil ændre noget som helst på det område.
Forslaget her går jo altså ind og vil kriminalisere de i forvejen lovlige små foldeknive.
Hvad vil man opnå ved det?
Vil man opnå, at der bliver færre knivoverfald i nattelivet begået med ulovlige knive?
Nej, det eneste, man vil opnå med beslutningsforslaget her, er ikke at ramme de kriminelle, men at ramme helt almindelige lovlydige borgere, som pludselig skal til at være kriminelle, som til daglig sagtens kan finde ud af at opføre sig ordentligt, som sagtens kan finde ud af at indordne sig under den lovgivning, der er i dag.
Det er dem, man rammer med det her beslutningsforslag, hvorimod banditterne, de kriminelle, forbryderne, de, der bruger ulovlige knive i nattelivet eller skydevåben for den sags skyld, går ram forbi.
De er slet ikke omfattet af det her.
De bruger jo knive, der i forvejen er ulovlige.
Hvad skal vi så gøre i forhold til dem?
Ja, ikke som i det her beslutningsforslag, hvor man går ind og kriminaliserer lovlydige borgere.
Nej, det, man skal gøre i forhold til dem, der render rundt med ulovlige knive, er selvfølgelig at lave visitationszoner.
Politiet skal sætte markant ind og sørge for at visitere, sørge for at være over dem, der kan finde på at have knive med i nattelivet.
Det er det, man skal gøre i forhold til den kriminalitet, der finder sted.
Derfor må vi sige, at beslutningsforslaget her faktisk er ganske uhensigtsmæssigt, fordi det rammer helt skævt, og det rammer slet ikke dem, man egentlig gerne ville ramme, nemlig banditterne, forbryderne, dem, der ikke kan opføre sig ordentligt.
Det gør man ikke med beslutningsforslaget her.
Man er så lidt usikker på, hvor afgrænsningen skal være på diskoteker og værtshuse m.v. Man ved ikke helt, hvor meget det er.
Hvis det er områderne omkring, så er det jo hele midtbyen i hvert fald i alle større danske byer.
Det er man lidt usikker på, så beslutningsforslaget er egentlig lidt løst i den kant.
Så er der et andet sted, hvor jeg undrer mig meget.
Det er, at man så alligevel har lavet nogle undtagelser.
Forslagsstillerne vil gerne have nogle undtagelser for det her totale knivforbud, og nogle, der skal være undtaget, er f.eks. personer, som har andet anerkendelsesværdigt formål såsom sport eller jagt.
For forbuddet gælder jo kun på diskoteker og værtshuse m.v. fra kl. 22.00 om aftenen til kl. 6.00 om morgenen.
Så hvad er det for en sport eller jagt, der finder sted på restaurationer, der godtgør, at man skal gå med våben?
Det er jeg lidt forundret over, og derfor rammer beslutningsforslaget her for det første skævt, og for det andet er det løst i kanten i afgrænsningen af, hvad det egentlig er, man vil, og for det tredje giver det slet ikke nogen mening med de undtagelser, man så laver.
Jeg forstår det simpelt hen ikke, men det kan være, at vi til sidst, når forslagsstillerne kommer op og kvitterer her, kan prøve at få præciseret, hvad det er for former for sport og jagt, der udøves på diskoteker om natten, hvor man skal have kniv med.
Vi kender i hvert fald ikke til det.
Vi afviser forslaget, ligesom vi har gjort alle de andre gange.